
Forord

Hermed fremsendes et sammendrag af censorernes rapporter om prøven i skriftlig dansk 2008 på stx. Samtlige censorer er blevet bedt om at indsende en rapport, og grundlaget for sammendraget er derfor omfattende. 

Fremlæggelsen efterfølges af en kommentar samt et afsnit Råd og vink, hvori vi på baggrund af censorernes tilbagemeldinger angiver en række fokuspunkter i forbindelse med forberedelsen og instrueringen af eleverne til prøven i skriftlig dansk.

Hæftet er udarbejdet af Marianne Hansen, formand for opgavekommissionen og undertegnede. Dele af afsnittet ”Råd og vink” er inspireret af det tilsvarende afsnit i udgivelsen om skriftlig eksamen på hf. 

Vi ønsker at rette en tak til censorerne for konstruktive tilbagemeldinger på den skriftlige eksamen.

Susan Mose, 

fagkonsulent i dansk

Prøvemateriale

Tekster

1. Mimi Olsen og Hans Oluf Schou: Blandingsformer

2. Om DR Dokumentar
3. DR1 Dokumentaren – Børn bag tremmer

4. Niels Lyngsø: Mona og overskægget

5. Lars Bukdahl: Alvorligt talt ud

6. Ida Jessen: Sig altid farvel i tide

7. Tom Kristensen: Morgen

8. Jens August Schade: Tidlig Morgen 

Opgaver

Du skal besvare én af opgaverne 1-4. Brug opgavens titel som overskrift for din besvarelse.

1. Dokumentaren mellem fakta og fiktion

Skriv et essay om dokumentarens muligheder og begrænsninger.

Essayet skal tage udgangspunkt i Blandingsformer (tekst 1), Om DR Dokumentar (tekst 2) og DR1 Dokumentaren – Børn bag tremmer (tekst 3). Du kan inddrage dokumentarer fra andre medier end tv.

2. Alvor og spøg

Skriv en kronik om alvor og spøg i digtningen.

Kronikken skal indeholde en redegørelse for de væsentligste synspunkter og virkemidler i Mona og overskægget (tekst 4) og Alvorligt talt ud (tekst 5) samt en diskussion af teksternes synspunkter set i sammenhæng med de anvendte virkemidler.

3. Sig altid farvel i tide

Skriv en litterær artikel om Sig altid farvel i tide (tekst 6).

Artiklen skal indeholde en analyse og fortolkning af novellen, herunder en belysning af tekstens realistiske og ikke-realistiske træk, samt en genremæssig perspektivering.

4. To morgener

Skriv en litterær artikel om Morgen (tekst 7) og Tidlig Morgen (tekst 8).

Artiklen skal indeholde en sammenlignende analyse og fortolkning, hvor du bl.a. fokuserer på, hvordan de sansninger og tanker, som morgenen giver anledning til i de to digte, bliver fremstillet. I en perspektivering skal du fremhæve modernistiske træk i digtene.

Karakterstatistik

2008

Karakterstatistik - studentereksamen

NY ORDNING
	Total
	Kar.fordeling på de enkelte opgaver*

	Kar.
	Antal
	Proc.
	1
	2
	3
	4

	12
	791
	4,2
	3,2
	6,3
	3,8
	7,3

	10
	2952
	15,9
	15,6
	21,0
	10,4
	18,2

	7
	5769
	31,0
	31,4
	28,9
	31,3
	27,3

	4
	5849
	31,4
	33,4
	29,9
	32,5
	29,1

	02
	2650
	14,2
	13,7
	12,3
	15,7
	15,5

	00
	587
	3,2
	2,7
	1,6
	6,4
	2,3

	-3
	26
	0,1
	0,1
	0,0
	0,0
	0,5

	Total
	18624
	100,0
	100,0
	100,0
	100,0
	100,0

	Gennemsnit
	5,80
	5,74
	6,32
	5,29
	6,06

	Valgt af (%)
	53,9
	16,7
	20,5
	8,9


*) baseret på optælling af 100 hold
Evaluering af årets stx-eksamen – ny ordning

Prøvesættet som helhed

Mange censorer giver det samlede prøvesæt positive kommentarer. Årets opgavesæt er fagligt lødigt og giver mange elever stor skrivelyst. Om opgaveformuleringerne skriver en censor: Virkelig gennemtænkte. De gav eleverne gode anvisninger på, hvilke aspekter, det ville lønne sig at arbejde med. De fungerede som nøgler for den opmærksomme elev. Nogle censorer nævner, at det er udmærket, at fagets tre områder, det litterære, det sproglige og det mediemæssige, er repræsenteret gennem tekster og opgaver. Sættet byder eleverne på muligheder for at udfolde evner, viden og synspunkter. Materialet udgør et brugbart fagligt grundlag, der har inspireret. Udvalget af genrer, temaer og tilgængelighedsniveauer tilgodeser flere vigtige sider af faget. En enkelt censor er meget kritisk i sin vurdering af sættet: Jeg mener, sættet var svært og ikke appellerede til unge mennesker. 


Enkelte censorer kommenterer, at opgaverne nu er blevet danskfaglige, og det er der tilfredshed med: Danskfaget er nu kommet ud af sin kroniske pubertet og har endelig fået lov til at være sig selv – også i den skriftlige eksamen. Eller som en anden skriver: Overordnet er det befriende, at der tilstræbes en høj grad af danskfaglighed i den danske stil.

Layout 

Der er kun meget få kommentarer til hæfternes layout, og censorerne var da heller ikke blevet bedt om at kommentere dette. En censor skriver, at det nye A4-format med den standardiserede forside ikke er særlig indbydende. Vedkommende savner tidligere tiders mere appellerende forsider med billeder. En anden censor beklager ligeldes, at hæftet ikke indeholder billeder og nævner, at der i forlængelse af de stillede opgaver måtte være mulighed for at finde passende og inspirerende billeder.

Opgaveformuleringerne i relation til tekstmaterialet
Opgave 1

Kommentarerne til opgave 1 og til de tekster, som hører til opgaven, peger i forskellige retninger. Nogle synes godt om opgave og tekster, andre er mere forbeholdne. Denne opgave har tiltrukket mere end halvdelen af årets studenter, og det betyder, at både fagligt stærke og svage elever har valgt denne opgave til trods for, at essaygenren ikke er den letteste at skrive i. Kommentarer til tekster og opgave glider i nogen grad sammen med det faktum, at så mange har valgt opgaven. En censor skriver: Det store problem ved opgavesættet i år har været, at så mange har valgt opgave 1, måske fordi det var et emne, de umiddelbart syntes, at de ’havde noget på’. 

Teksterne vurderes af mange som gode og igangsættende, men enkelte censorer problematiserer antallet af tekster, som eleverne skal tage udgangspunkt i. En censor formulerer det således: Opgave 1 rummer nogle glimrende tekstudsnit som inspiration til essayet, og det er der kommet nogle gode opgaver ud af. En svaghed er det dog med 3 tekststykker, der forleder nogle elever til at blive hængende i referatet og redegørelsen i stedet for at skrive essay. Her ville jeg foretrække højst 2 tekster som oplæg til essayet. En anden censor skriver kortere: Tre obligatoriske tekster er alt for mange.
En væsentlig indsigelse fra censorside angår sammenhængen mellem emne, tekster og den valgte skrivegenre. Nogle censorer undrer sig over, at eleverne skal skrive essay og ikke kronik, fordi både emne og materiale efter disse censorers mening i højere grad lægger op til redegørelse og diskussion end til overvejelser og refleksioner. En censor skriver, at emnet eller sagen i opgave 1 tilsyneladende er af mere konkret art, mens den dikterede genre almindeligvis forbindes med abstrakte problemstillinger. Og selv om sagen ret beset har abstrakte dimensioner, så er opgavens tre afsæt afgjort af meget saglig, konkret art.

En censor er meget kritisk over for opgaveformuleringen: På den ene side hedder titlen ”Dokumentaren mellem fakta og fiktion”. På den anden side beder opgaveformuleringen om et essay om dokumentarens muligheder og begrænsninger. Det betyder, at der sendes forskellige signaler til eleverne, som – meget forståeligt – er tilbøjelige til at vælge enten den i overskriften antydede problemstilling (de fleste) eller den i selve opgaveformuleringen antydede problemstilling. Eleverne er ladt på herrens mark. 

Opgave 2

Opgaven får af nogle censorer positive kommentarer: Opgave 2: fint forhold mellem materiale og opgaveformulering. En anden censor skriver: En rigtig god opgave, der tydeligt markerer niveauerne. En del censorer mener dog, at opgaven er vanskelig, måske endog for vanskelig. Opgave 2 er for akademisk i sit sigte, skriver en censor. En anden censor bemærker: Teksterne i opgave 2 har været ret forvirrende for de fleste, og brugen af humor i poesi er ikke noget, der har appelleret til diskussion. Teksterne af Niels Lyngsø og Lars Bukdahl vurderes af rigtig mange som vanskelige og abstrakte, og især Bukdahls tekst bliver bedømt som for indforstået og fjern fra elevernes verden af en del censorer.
Opgaveformuleringen får kommentarer fra en del censorer. Opgaveformuleringens første del, som kræver en redegørelse for de væsentligste synspunkter og virkemidler i de to tekster volder ikke problemer, men diskussionsdelen af opgaven kommenteres – bl.a. således: ...opgaveformuleringen er lidt uklar: hvad menes der med punktet ”en diskussion af teksternes synspunkter set i sammenhæng med de anvendte virkemidler”? En anden censor, som ligeledes er kritisk over for formuleringen, mener, at kravene til diskussionen med fordel kunne være formuleret i to sætninger, så ville indholdet være mere læsevenligt og klart.

De censorer, som til opgave 1 bemærker, at opgaven nærmere lægger op til kronikskrivning, skriver samtidig, at opgave 2 til gengæld med fordel kunne have været et essay. En censor skriver: Et så luftigt emne som spøg og alvor ville da have passet bedre til den mere fabulerende essay-opgave.
Opgave 3

Ida Jessens novelle Sig altid farvel i tide vurderes af censorerne som en fin og egnet tekst, af nogle ligefrem som et scoop. Novellen har fungeret godt. Der var nok at gribe fat i for den gode elev og også tydelige spor til den svagere elev. Også opgaveformuleringen får positive ord med på vejen: Opgave 3 er sættets bedste. Tekst og opgaveformulering fungerer rigtig godt. En anden censor skriver: De præciserende underspørgsmål tydeliggjorde fokus for eleverne og var hermed et godt redskab til at differentiere bedømmelserne. 

Opgave 4 

Opgave 4 får ikke så mange kommentarer fra censorerne, men når opgaven omtales, er der næsten udelukkende tale om positive bemærkninger. Sammenstillingen af Tom Kristensens digt Morgen med Jens August Schades digt Tidlig morgen får positive kommentarer. Digtene vurderes af censorerne som ret vanskelige, men velvalgte og udfordrende. Flere censorer er tilfredse med, at der er to litterære artikler i sættet, så både novelle og lyrik kan blive repræsenteret.


Opgaveformuleringen vurderes som klar og velfungerende. En censor skriver: Jeg synes det er fint med en lyrik-opgave, og jeg synes især godt om at det er en ”sammenlignende analyse og fortolknings-opgave”. Dette giver eleverne mulighed for at udfolde både deres litteraturhistoriske viden og deres evne til nærlæsning. Et par censorer bemærker dog, at kravet om at fremhæve modernistiske træk i perspektiveringen, kan have givet problemer for de elever, som i undervisningen har lært, at modernismen starter i 1960’erne. 

Besvarelserne

Skrivegenrerne

Om de nye skrivegenrer bemærker en del censorer, at det er tydeligt, at de på nogle hold endnu ikke er slået rigtigt igennem. En censor skriver: Man skulle umiddelbart tro, at den megen debat i dansklærerkredse og de mange indlæg og vejledninger i ex. Dansk Noter ville betyde, at dette års eksamensbesvarelser ville afspejle netop det fokus, der har været på de nye krav. Men der er – desværre – tydeligvis et stykke vej endnu! En anden censor skriver: Forsvindende få besvarelser udmærker sig ved genrebevidsthed; når den ses er det mere af navn end af gavn: ”I denne artikel, denne kronik, dette essay vil jeg…”, hvorefter følger en traditionel dansk stil! Andre censorer bemærker, at eleverne i påfaldende grad stadig skriver til læreren eller censor. Som en censor skriver: De fleste elever skriver stadig for tydeligt til læreren. Der mangler formidlingsbevidsthed. Elevernes viden og bevidsthed om forskellige fremstillingsformer er væsentlig for at de kan realisere genrekravet i den enkelte opgave. Om dette skriver en censor: Det er tydeligt at eleverne har vanskeligt ved at skelne mellem forskellige fremstillingsformer og sproghandlinger, fx redegørelse, analyse, diskussion, argumentation, refleksion – og derfor bruges de lidt tilfældigt i forbindelse med de tre genrer, der netop er defineret efter hvordan de fokuserer på forskellige dominerende fremstillingsformer.

Nogle censorer bemærker, at reformen og ændringerne i den skriftlige prøve har betydet, at der er stor forskel på besvarelserne for de enkelte klasser, hvilket synes at afspejle store forskelle i undervisningen. Mindst to af mine sæt vidner om et totalt ukendskab til de tre genrer, bemærker en censor. Der er altså stadig et arbejde at gøre i den daglige undervisning for elever og lærere med hensyn til at realisere de nye krav om genrebevidsthed i selve formidlingen.

Emnebehandlingen

Nogle censorer bemærker ganske kort, at elevernes emnebehandling var i orden. En censor betegner emnebehandlingen som fornuftig, men for mange elever skriver ikke, hvilke tekster de arbejder med, og teksterne inddrages kun implicit.

Et andet punkt i nogle censorers bemærkninger angår elevernes evne til at læse opgaveformuleringerne og løse de faktisk stillede opgaver. Alt for mange elever løser kun dele af de stillede opgaver, og enten overser de, hvad der står i opgaven, eller de forholder sig meget frit til de krav, som de bliver stillet overfor. En censor bemærker: Generelt er det mit indtryk, at vi skal understrege over for eleverne igen og igen – AT DE SKAL LÆSE HELE OPGAVEFORMULERINGEN – og besvare den. I for mange tilfælde glemmes begrænsningerne i opgave 1, sammenhængen med de anvendte virkemidler i opgave 2, den genremæssige perspektivering i  opgave 3, mens det er fremstillingen af sansninger/tanker, der mangler i besvarelsen af opgave 4.

Inddragelse af danskfaglig viden og grundlæggende metode

Flere censorer bemærker, at eleverne tydeligt er bevidste om, at prøven i skriftlig dansk indbefatter, at de skal benytte og inddrage danskfaglig viden og grundlæggende metoder. Men i mange tilfælde bliver både viden og metoder anvendt for mekanisk og overfladisk. Som en censor skriver: Eleverne er tydeligvis opmærksomme på, at de skal demonstrere danskfaglig viden og metode. Enkelte gange udmønter det sig i nogle definitioner eller påklistrede afsnit.  Som dansklærere skal vi nok arbejde med at få den danskfaglige viden bedre integreret i besvarelsen.  En anden censor udtrykker sin opfattelse således: Eleverne viser, at de har en vis indsigt i danskfagets viden og metode, med de når ikke så langt i besvarelserne, fordi de har svært ved at bevæge sig fra det konkrete til det abstrakte. Flere censorer bemærker, at reformens tydeligere fokus på det sproglige mærkes i besvarelserne: Der er flere elever end tidligere, der dvæler ved sproglige analyser. Nogle gange med udbytte, men sørme også nogle gange med helt surrealistiske resultater. De sproglige iagttagelser skal jo anvendes for at fremme forståelsen, ellers bliver de golde registreringer. Og dem er der mange af. 

Brugen af hjælpemidler indgår som en del af elevernes evne til at demonstrere danskfaglig viden. Om dette skriver en censor: Måske er kravet om at vise danskfaglig viden også baggrunden for, at eleverne – igen generelt – anvender hjælpemidler i en udstrækning, som ikke er set tidligere. Samme censor beklager, at mange elever henter gold og irrelevant viden fra håndbøgerne, og han fortsætter: det er vigtigt at understrege igen og igen over for eleverne, at det er brugen af den danskfaglige viden og de grundlæggende metoder, som er det afgørende. I forlængelse af denne tankegang skriver en anden censor: De [eleverne] har redskaber til at analysere, og som noget nyt er de retoriske begreber: etos, patos og logos begyndt at dukke op i mange besvarelser. De bruger de medbragte hjælpemidler (Litteraturhåndbogen, Litteraturens veje etc.) flittigt. De bør instrueres i, at de oplysninger de finder, skal overføres til de pågældende tekster. Jeg har set flere opgaver, hvor elever gjorde rede for de ekspressionistiske træk i ”Fribytterdrømme” i stedet for at finde trækkene i ”Morgen”.
Besvarelserne af de enkelte opgaver

Besvarelserne af de enkelte opgaver får af nogle censorer kommentarer ud over, hvad der allerede er behandlet ovenfor.

Opgave 1 har som allerede nævnt tiltrukket over halvdelen af årets studenter, og besvarelserne af denne opgave har givet anledning til flest kommentarer fra censorerne. En del censorer mener, at alt for få elever er bevidste om, at essayet er en krævende genre, og at det desuden er problematisk, at en del elever ikke i tilstrækkelig grad har været opmærksomme på, hvilke krav der ligger i opgaveformuleringen. Et par censorer mener, at denne opgave af nogle elever er blevet opfattet som en art gammeldags ”fristil”, hvor der er mulighed for at skrive om lidt af hvert. Det kniber desuden med begrebslig klarhed i mange besvarelser. En censor skriver: Ud over, at de fleste besvarelser ikke er essays, sker der også det i besvarelserne, at almindelig sund fornuft sætter ud, og en overfladisk, ukritisk anvendelse af begreberne fakta-fiktion, sand-falsk og subjektiv-objektiv skaber nogle unuancerede diskussioner. En anden censor skriver: Essayet som genre volder desværre stadig en del problemer. Opgavetypen er glimrende for specielt de rigtig gode elever, men der er stadig alt, alt for mange elever, der i stedet skriver noget, der minder om en kronik. Disse elever redegør først for det tilknyttede materiale (helt konkret: tre sideordnede redegørelser), hvorefter de argumenterer lidt for eller imod nogle af udsagnene for til slut at konkludere, at dokumentaren har mange muligheder! Der er ikke antydning af ide eller vinkling, der er ingen spring mellem det konkrete og abstrakte, der er ingen koblinger mellem det faglige og det almene, og der er ingen åben tilgang eller afsøgning af et problemfelt.
Om besvarelserne af opgave 2 skriver flere censorer, at mange elever kan gøre rede for synspunkterne, men overser virkemidlerne. En censor skriver, at mange elever klarer den [opgaven] rigtig pænt, men en del elever har svært ved at præcisere begreberne, alt for mange undlader helt at se på virkemidlerne i teksterne eller misforstår begrebet virkemidler. Flere censorer gør opmærksom på, at eleverne overser, at der i opgaveformuleringen står, at de skal skrive en kronik om alvor og spøg i digtningen. Mange besvarelser bliver i stedet mere uforpligtende snak om alvor og spøg helt generelt. En censor mener, denne opgave deler besvarelserne i to grupper: De svagere når ikke langt ud over et redegørelsesniveau, mens de stærkere demonstrerer sans for sammenhængen mellem form og indhold. 
Besvarelserne af de litterære artikler i opgave 3 og 4 får forholdsvis få kommentarer. Samlet om besvarelser af de litterære artikler skriver en: Det er i mange af besvarelserne handlingsreferatet og ikke analysen, der dominerer. Det er forstemmende at se, at flere elever ikke behersker tekstanalyse og dokumentation. Mange elever benytter sig ikke af funktionelle iagttagelser, men remser de sproglige træk op, som et punkt der jo skal med. Det er undtagelsen, at de sproglige stilistiske træk inddrages på frugtbar vis i analysen. Begreber som komposition og stil indgår end ikke i mange af disse besvarelser. En anden censor skriver: Af de elever, der skriver litterær artikel, ved de fleste, hvordan man griber en tekst an, men der er stadig for mange bevidstløse, skematiske gennemgange.
Om besvarelserne af opgave 3 skriver en censor: De elever, som har valgt opgave 3, demonstrerer i mange tilfælde gode færdigheder i litterær analyse. ”Semantiske skemaer” og ”novellestrukturer” er eksempler på, at eleverne har tilegnet sig begrebsapparat og metoder fra ”Faglige forbindelser i dansk” eller lignende. Nogle tager rigeligt jordnært/dagligdags på realistiske / ikke-realistiske træk. En del har glimrende tolkninger, hvor de behandler tekstens symboler og forholder sig åbent i relation til tekstens anvendelse af genrens muligheder. Men ikke så få opgaver har mere karakter af en traditionel analyse/fortolkning/perspektivering end af en litterær artikel. Om besvarelsernes sammensatte karakter skriver en anden: Mange gode besvarelser, men også: Mange besvarelser rummede mange meget lange referater. Mange rummede ikke en egentlig analyse.

Opgave 4 blev besvaret af ret få elever, og flere mener, at niveauspredningen i besvarelserne var temmelig stor. Flere censorer bemærker, at der er for mange golde iagttagelser angående form, rim og rytme, som ikke bruges til noget i analysen. Et andet problem, som flere censorer peger på er, at litteraturhistorisk eller leksikalsk viden i de svagere besvarelser kommer til at styre analyserne, så de nærmest fungerer som en art facitliste, der bliver lagt ned over digtene. Men for den dygtige læser har sammenstillingen af de to tekster været en fin faglig udfordring, som er resulteret i flotte artikler.
Fremstilling

Årets besvarelser vidner om, at eleverne ikke er tilstrækkelig bevidste om, at de skal strukturere deres fremstilling klart og formidle til en læser, som ikke er læreren eller censor. Mange besvarelser er for indforståede, bemærker en censor. En anden skriver: Mange opgaver var uden indledning. Det gjaldt især de litterære artikler. Mange skriver næsten uden at lave afsnit. Eller som en anden skriver: En del besvarelser skæmmes af manglende afsnit, alternativt en masse ustrukturerede småafsnit, hvor et afsnit ofte er lig med en periode. Her er det så op til censor at skabe struktur og overblik over besvarelsen, hvilket jo burde være skribentens opgave. Censorønske: At alle lærere i den daglige undervisning vejleder eleverne i at disponere deres besvarelse. Tilsvarende skriver en: Skræmmende mange kan ikke binde deres fremstilling sammen. Fx har mange svært ved at få fortolkningen til at stå som en naturlig forlængelse af analysen. 

En censor kommenterer besvarelsernes længde i relation til struktur og indhold: Der er ganske mange stile, der er lange, men efter min mening også for lange, for de er præget af tomgangssnak og gentagelser. Det kunne se ud, som om nogle lærere fejlagtigt har givet indtryk af, at bare man skriver 5-6 sider, er alt godt. Det ville være bedre, at nogle af disse elever havde brugt noget af tiden på at tænke over strukturen og over, hvad der er væsentligt og mindre væsentligt, inden de fløj til tasterne. Over for dette synspunkt står andre censorers bemærkning om, at der blandt årets besvarelser er eksempler på hele sæt, hvor alle besvarelser er meget korte – på ca. 2 sider, og det betyder at der ikke er rum for at udfolde en sammenhængende tankegang.

Sprog

Censorerne har meget divergerende opfattelser af, hvordan det står til med elevernes skriftlige fremstilling og sprog. En del af censorerne mener, at elevernes sprog er velfungerede. To censorudtalelser skal repræsentere dette synspunkt. En censor skriver: Med hensyn til elevernes skriftlige fremstilling har jeg været forbløffet over de mange velskrevne stile, den sproglige kunnen er tilfredsstillende, og de sprogligt håbløse stile er få. Eller som en anden censor skriver: Langt det overvejende flertal behersker et pænt og ordentligt dansk. Tegnsætningen er tilsyneladende kommet under kontrol.
En anden gruppe censorer mener, at elevernes sprog er blevet dårligere i år. Har SMS/internet/chat-sproget holdt sit indtog i stilene? Sådan ser det ud. Mange besvarelser bærer præg af sproglige sjuskefejl, mangelfuld kommatering, problematisk syntaks og en manglende korrekturlæsning. Der skal strammes op på det sproglige område rundt omkring i danskundervisningen.
Flere censorer nævner, at eleverne i alt for ringe grad læser korrektur på egen besvarelse, og at de ikke i tilstrækkelig grad udnytter computerens stavekontrol til at opfange de mest indlysende sprogfejl. Eleverne skal opfordres til korrekturlæsning. Mange sproglige sjuskefejl kunne undgås på denne måde.
De konkrete fejltyper er de kendte. Her kan en enkelt censors kommentarer nævnes: Det er mit indtryk, at stavefejlene er blevet mere udbredte i elevernes besvarelser. Hyppigt forekommende fejl er stadig adskillelse af sammensatte substantiver, fejlagtige bøjningsendelser ved verber (udeladelse af –r i præsens aktiv eller tilføjet –r i infinitiv) og adjektiver samt kongruensfejl. Kommafejlenes antal er overvældende.

Bedømmelsen

Bedømmelsen af de nye opgavetyper og brugen af den nye karakterskala har tilsyneladende ikke givet problemer. Kun ganske få censorer kommenterer dette punkt. Til gengæld er der enkelte kommentarer til kvaliteten af besvarelserne og karakterniveauet, og her overvejer et par censorer, hvor forklaringerne på det lave niveau i en del af besvarelserne skal findes:

Aldrig har jeg været med til at give så mange dårlige karakterer som i år. Det har været meget frustrerende, idet jeg, som nævnt ovenfor, med ganske få forbehold var meget tilfreds med materialet. Hvad gør vi galt? – jeg kender kun hårdtarbejdende dansklærere.

Noget af det der er gået galt i reformgymnasiet er måske:

· færre timer og langt mindre sammenhæng i undervisningen

· en alt for krævende bekendtgørelse til den mindre tid

· nogle elever ser ikke ud til at kende de nye genrekrav

· betydningen af et fagligt begrebsapparat og litteraturhistoriske perspektiver er ikke blevet betonet for eleverne

· der har ikke været nok tid til arbejdet med at skrive korrekt dansk

Andre censorer overvejer betydningen af, at en del klasser har afleveret færre stile end tidligere. En censor bemærker: Jeg synes, at mange elever skriver i et dårligt sprog – også ringere end tidligere. Jeg ved ikke, om det har noget at gøre med, at de skriver færre stile. Teoretisk skulle de jo sådan set skrive nogenlunde det samme som tidligere, idet der er AT-relateret skrivning.

Kommentar

Det er vigtigt i forlængelse af de afsluttende citater i forrige afsnit at understrege, at danskfaget ikke har fået færre timer. En sådan konklusion kan man kun komme frem til, hvis fagets timer i grundforløbet samt fagets bidrag til Almen Studieforberedelse ikke medregnes i det samlede timeregnskab. 

Til gengæld er den samlede elevtid til skriftligt arbejde sat ned i forbindelse med reformen, samtidig med at alle fag har fået en forpligtelse til at arbejde med elevernes skriftlige formidling. Samlet skriver eleverne mere og i flere sammenhænge efter reformen end før, men ikke nødvendigvis i sammenhænge, hvor det skriftlige produkt bliver rettet og kommenteret. Dette ændrer dog ikke på, at der i dansk er afsat mindre tid til at eleverne skriver, afleverer og får kommenteret skriftlige arbejder, selv om der er forskel på den afsatte elevtid på gymnasierne. På nogle skoler benyttes minimumstallet på 75 timers elevtid i hele forløbet, mens der på andre skoler er afsat flere timer, men næppe så megen tid som tidligere. Det må have betydning for den samlede tilrettelæggelse af arbejdet med skriftlig dansk, hvor der må planlægges meget bevidst med en progression over de tre år, så eleverne i 3.g har den nødvendige viden og de nødvendige kompetencer til at kunne løse de stillede opgaver. Det første gennemløb med reformen må dog betyde, at dansklærerne nu i langt højere grad har erfaringer med og viden om, hvad de sammen med eleverne skal arbejde frem mod. Denne målrettede tilrettelæggelse er blevet nødvendig.

Karakterfordelingen

Det er vigtigt at understrege, at årets eksamensresultat i skriftlig dansk er på niveau med sidst år
. Gennemsnittet på 5.80 svarer til 7.9 i 13-skalaen, hvilket er nøjagtig som sidste års gennemsnit.  Der er altså ikke belæg for at konstatere, at karakterskala, ny læreplan eller nye skriftlige opgavetyper har ført til, at eleverne klarer sig dårligere i skriftlig dansk.

Årets karakterer i skriftlig dansk fordeler sig således:

Med indførelsen af 7-trins-skalaen var målet blandt andet at medvirke til en større spredning af karakterer over bestå-grænsen.  Der kan faktisk spores en mindre stigning i topkaraktererne i forhold til sidste år, hvor 2.9 % af eleverne fik 11 eller 13 i skriftlig dansk. 10-tallet er også blevet brugt mere i år end sidste år: 15.9 % fik i 2008 karakteren 10 mod 9.8% sidste år. Midterkaraktererne er til gengæld kommet mindre i spil i år.  Karaktererne 4 og 7 blev i år givet til 62.4% af besvarelserne, mens hele 71.7% sidste år fik 7, 8 eller 9. Der er med andre ord tale om, at karakterskalaen helt efter hensigten anvendes bredere, end det var tilfældet sidste (og øvrige) år med gammel karakterskala. Dette viser sig også i en stigning i antallet af besvarelser, der vurderes som netop acceptable. 11.9 % fik sidste år 6, mens 14.2 % i år fik 2. 

Genrebeherskelsen

Som det fremgår af censorernes tilbagemeldinger, er der store forskelle på, hvor stor en genrebevidsthed eleverne har. Det er derfor vigtigt at gøre opmærksom på, at der findes nyttig information om genrerne mange steder. Udover undervisningsvejledningen samt de dokumenter, som ligger på danskfagets sider på EMU’en, findes der som annonceret maj 2008 i et ministerielt nyhedsbrev til alle skoler nu også en undervisningsvejledning for skriftlig dansk på stx. Denne vejledning beskriver de tre genrer i detaljer, ligesom autentiske elevbesvarelser bedømmes.

Kernestof i relation til den skriftlige prøve

I de foregående afsnit er flere censorer citeret for at være tilfredse med, at prøven i skriftlig dansk er blevet mere danskfaglig. Opgaveformuleringerne, teksterne og problemstillingerne tager i højere grad end tidligere udgangspunkt i fagets kernestof. Det betyder, at opgavekommissionen kan stille opgaver, hvor de kan forvente, at eleverne har et fagligt forhåndskendskab. Opgaverne vil altid blive stillet så bredt, at der tages højde for, at det vil være forskelligt, hvordan den enkelte lærer har arbejdet med det pågældende kernestof  Men det betyder samtidig – med et eksempel hentet fra det aktuelle opgavesæt – at opgavekommissionen kan forvente, at alle elever er bekendt med begrebet ”dokumentar” – og er i stand til skelne mellem dokumentaren og eksempelvis nyhedsudsendelser. Det er ikke en forudsætning, at eleverne har arbejdet indgående med alle de pinde, som læreplanen udstikker, men intet kan springes helt over.

Råd og vink

I forlængelse af de konstruktive kommentarer fra årets censorer fremstår en række områder, som dansklærere med fordel kan fokusere på. Som det fremgår af censorernes kommentarer, udpeger de direkte fire punkter, som dansklærerne med fordel kan tage op i undervisningen:

· at læse (og forstå) opgaveformuleringens krav - og opfylde dem

· at bruge danskfaglig viden og fagets metoder hensigtsmæssigt

· at være kritisk korrekturlæser på eget produkt

· at formidle genrebevidst

Opgaveformuleringens krav

Censorerne peger på, at forbavsende mange elever ikke opfylder alle opgaveformuleringens krav. En forudsætning for, at eleverne kan dette, er naturligvis, at de er i stand til at afkode de anvisninger, som ligger i formuleringerne. I den daglige undervisning kan elevernes opmærksomhed over for en opgaves krav trænes gennem små simple øvelser forud for opgaveskrivningen.  En opgaveformulering kan opløses i punkter, som den færdige besvarelse skal dække. Frihedsgrader og krav kan diskuteres i grupper eller i en fælles klassediskussion - mulighederne er mange, men det væsentlige er, at eleverne i løbet af 2.g og 3.g bliver opmærksomme på, at de i disponeringen af stoffet for en besvarelse skal være meget opmærksomme på at besvare den stillede opgave. Fra mange andre fag ved de, at det er en rigtig dårlig ide ikke at besvare den stillede opgave – eller besvare en anden opgave end den stillede, og det gælder også i dansk.

Anvendelse af danskfaglig viden og fagets grundlæggende metoder

I virkeligheden hører dette punkt sammen med formidlingsbevidstheden, som bliver behandlet i det følgende, men punktet skal alligevel have et par selvstændige bemærkninger. Problemerne samler sig om bevidstløs anvendelse af håndbøgernes oplysninger og om lige så bevidstløse iagttagelser i den analytiske tilgang til materialet. Overordnet drejer det sig om, at eleverne hele tiden er bevidste om, at viden, oplysninger og iagttagelser skal anvendes. Viden fra håndbøger skal relateres til den sammenhæng, som besvarelsen etablerer, så det for læseren fremstår som naturligt og udvidende for fremstillingen, at der gives perspektiverende oplysninger. Iagttagelser i en tekst skal uddybe og konkretisere, hvad der i øvrigt lægges vægt på i fremstillingen, hvad enten der er tale om en analyse eller en redegørelse. Der må aldrig være tale om, at læseren skal gætte sig frem til, hvad citater eller mere løsrevne iagttagelser skal bruges til, eller hvad de skal dokumentere. 

Censorerne peger på, at der er behov for i den daglige undervisning at fokusere på, hvordan viden, og især viden fra litteraturhistorier og tilsvarende håndbøger, kan udnyttes perspektiverende i arbejdet med analyse og fortolkning af tekster i den litterære artikel. I det daglige arbejde med analyse og fortolkning må mulige perspektiveringer inddrages. Små skriveøvelser eller gruppearbejder med fremlæggelse kan, i forbindelse med undervisningen, hvor litterære tekster bliver analyseret og fortolket, træne eleverne i at finde netop den vinkel på den fælles baggrundsviden, som for læseren eller tilhøreren vil være spændende og udvidende for forståelsen af en given tekst. Eller eleverne kan få den bundne opgave at sætte dagens tekst ind i en given perspektiverende sammenhæng, som fx kan være genre eller periode. Øvelsen består her i at sikre sammenhængen mellem fokuspunkterne for analysen og fortolkningen og den efterfølgende perspektivering.

Korrekturlæsning af den færdige besvarelse

Fejltyperne i elevbesvarelserne er de samme som tidligere ifølge censorerne, men sjuskefejl synes at være et stigende problem i besvarelserne, og censorerne undrer sig over, at eleverne ikke udnytter stavekontrollen bedre. Der skal naturligvis arbejdes bredt med at udvikle et sikkert, levende og korrekt skriftsprog gennem de tre gymnasieår, men årets censorkommentarer tyder på, at der også er grund til at arbejde meget pragmatisk med sproget, fx ved at lave øvelser, hvor eleverne skal rette sprogfejl ud fra de markeringer, som stavekontrollen foretager. Øvelserne kan tage udgangspunkt i elevens eget produkt eller i andres. Det væsentlige er at træne eleverne i at finde korrekte sproglige alternativer til det, som stavekontrollen markerer som fejl. Stavekontrollen fanger naturligvis ikke alle fejl, men i en række tilfælde kunne den færdige besvarelse forbedres væsentligt, hvis blot disse fejl blev rettet.


Alle dansklærere fortæller deres elever, at de skal læse korrektur på det færdige produkt, så der er intet nyt i at minde om dette punkt. Men det ser ud til, at koder og forkortelser fra SMS-sprog og chat er ved at præge nogle elevers sprog, så der er god grund til at insistere ekstra meget på, at eleverne kritisk gennemlæser deres besvarelse, så de fokuserer på et udfoldet og korrekt sprog. Kunne en mulighed være, at man som dansklærer siger, at man ikke vil modtage en besvarelse, før eleven positivt bekræfter, at der er læst korrektur? Eleverne er selv meget kritiske over for andres sproglige fejl og er meget hurtige til at få øje på dem. Spørgsmålet er, hvordan vi som lærere kan træne eleverne til at have samme kritiske blik for deres eget produkt. I den forbindelse gælder alle kneb vel. 

Genrebevidst formidling

En række problemer i forbindelse med besvarelserne af opgaverne kan samles under overskriften genrebevidst formidling, der er helt centralt for den skriftlige prøve
.
Genrerne litterær artikel, kronik og essay fungerer først, hvis de ses som mulige realiseringer af en række fremstillingsformer formidlet, så en læser kan være interesseret i at involvere sig i produktet. Analyse, fortolkning og perspektivering får sin læserrettede funktion i den litterære artikel. Redegørelse for et materiale og diskussion kan for læseren blive interessant, når fremstillingen formidles i kronikkens form, og overvejelser og refleksioner over et emne finder for læseren sin fokuserede og interessante form i essayet. Eleverne skal vide, at genrerne kan ses som en overordnet markering af, at besvarelsen skal rettes mod en læser i det offentlige rum.

Den manglende formidlingsbevidsthed viser sig bl.a. som problemer med indledning og afrunding, manglende eller dårligt fungerende overgange, manglende fokus og rød tråd i fremstillingen, uhensigtsmæssig brug af baggrundsoplysninger.

Meget tyder på, at der er behov for i lang højere grad at konkretisere for eleverne, hvad det betyder at formidle i de tre genrer for en alment orienteret eller litterært interesseret læser. På EMU findes et fint og inspirerende materiale til hele den skriftlige dimension i faget, og i særdeleshed til en progression frem mod en genrebevidst formidling, som eleven forventes at kunne beherske i eksamenssituationen
. Vejene til i den daglige undervisning at gøre eleverne mere bevidste om hele den faglige formidling er naturligvis mange. Her skal kun peges på få eksempler. 

At visualisere læseren

En mulig vej til at forbedre formidlingen er at bede eleverne om helt konkret at se læseren for sig og overveje, hvordan denne læser vil reagere. Og denne læser skal være til stede for eleven i hele skriveprocessen. Klare forestillinger om læseren kan give svar på, hvad indledningen kan og bør indeholde, for her skal læseren gøres interesseret og føres ind i hele fremstillingen. 


Klare tanker om læseren og genren giver også svar på, hvilke baggrundsoplysninger skribenten skal medtage – nemlig kun de nødvendige, for læserens interesse for selve emnet og fremstillingen skal fastholdes. De fornødne oplysninger om forfatter, titel og indhold skal gives, men for læseren er det nok så interessant kort at få motiveret, hvorfor teksten inddrages og behandles. Det er for læseren uinteressant, at der er tale om et krav i opgaveformuleringen, for besvarelsen skal kunne hvile i sig selv set fra læserens synspunkt. Læserens nærvær i forbindelse med formidlingen betyder desuden, at det ikke blot er naturligt at citere for at få belæg for en udtalelse, men også at skribenten forklarer, hvad læseren skal lægge mærke til i citatet.

Skriver man mere formidlende med læseren for sit indre blik, skriver man også automatisk med mere dybde og perspektiv, simpelthen fordi man vil noget med det, man skriver. Noget er vigtigere end andet, og der er en grund til, at man vil belemre læseren med netop dette emne og med denne tekst. Det udløser automatisk en perspektivering af emnet, så det ikke fremstår isoleret, men som del af en kontekst, en udvikling eller en problemstilling, som er vigtig for læseren. Det er dette perspektiv, der skal fange læserens opmærksomhed og holde ham fast, og som løfter besvarelsen op over det kedsommelige og får den til at fungere. 

Med et klarere fokus får besvarelsen også en tydeligere rød tråd. Fastholder man dette fokus fra indledning til afslutning, og hjælper man læseren ved at tydeliggøre overgangene fra det ene delemne til det næste, får man en besvarelse, der hænger sammen og kommunikerer.    En afrunding eller konklusion, afhængig af hvilken genre der er tale om, bliver ligeledes helt naturlig, for læseren skal følges til dørs, og skribenten må sikre sig, at de centrale tanker er ført til ende.

At benytte forbilleder i undervisningen

En anden vej til at skærpe elevernes genrebevidsthed er at gå til trænede skribenters produkter og lære af formidling, virkemidler og sprog hos de professionelle. En del af virkelighedens essays, kronikker og litterære artikler ligger tæt op ad den skriftlige prøves skrivegenrer, og disse tekster kan inddrages i undervisningen, hvor man bl.a. kan fokusere på indledninger, afslutninger og overgange. I kronikker og litterære artikler benyttes ofte under- og mellemrubrikker, som understøtter teksternes fokus, og virkelighedens eksempler kan give oplæg til elevernes eget arbejde med at skrive under- og mellemrubrikker i egne kronikker eller litterære artikler, så fokus bliver understøttet. Det er på ingen måde obligatorisk at benytte under- og mellemrubrikker i de to genrer, men de er værd at afprøve for eleverne, eventuelt sammen med en opstilling i spalter, fordi eleverne derved rent grafisk bliver mindet om tekstens fokus via rubrikker, og om at selve formidlingen er rettet mod en læser.

De trænede skribenters disponering af stoffet kan undersøges, ligesom fokus for fremstillingen og hvilke sproglige virkemidler, der er benyttet for at markere fokus og en rød tråd, er værd at analysere.

Vurderet ud fra censorernes kommentarer er det helt afgørende, at eleverne bliver bedre til at formidle genrebevidst. De har brug for viden, konkrete anvisninger og praktiske øvelser. Første gennemløb med reformen er nu gennemført, og der ligger erfaringer hos den enkelte lærer, i danskfaggrupperne på skolerne og i det omfattende materiale, som lærerne nu har adgang til, så nu er det på mange måder lettere at udvikle eleverne til at være genrebevidste formidlere, som tænker på deres læsere. 


� Tallene stammer fra statistikbehandlingen foretaget på baggrund af censorernes indtastninger ved censormødet i Avedøre.


� Dele af dette afsnit er stærkt inspireret af afsnittet om faglig formidling i den tilsvarende publikation om skriftlig eksamen på hf.


� � HYPERLINK "http://www.emu.dk/gym/fag/da/skriftlighed/kursusmateriale.html" ��http://www.emu.dk/gym/fag/da/skriftlighed/kursusmateriale.html�

